Matut nna shi tsun ai hta, “ mana ( 15.8.2008 ya shana) tup, jahpawt hkying (3:00) aten du hkra ahkyuk kata e balik ni kawn san jep yang mung, dai Soe Tu Win ngu ai wa shi nan hkam la ai nga na chye lu ai ” ngu tsun dan ai kawn chye lu ai.
Ndai amu hta hpyenla ni marai – 3, (sh) marai – 2 lawm ai rai tim, ya gaw marai langai sha mara hkam la ai lam hpe buga masha ni myit n dik nga ai lam hte 17.8.2008 ya jahpawt na lu ai gaw “Hkawn Din hpe sat ai, hpyenla ni rai sai, dai majaw nta masha ni myit mu myit dik hkra lajang sa wa na ga ai” ngu Nmawk na Dap Dung (437) ni masha dat nna sa tsun ai lam buga masha ni kawn chye lu ai.
2008 ning August shata, (17) ya, Laban jahpawt hkying ( 10:00 – 11:00 ) aten laman, Momik Hpyen Zai Ladat Matsun Du, Du Up Jum, Col. Htin Maung Maw ( Momik Byuha Mu ), Dap Dung – 437 na Hpang lam lithkam hte Dap Reng, Maj. Min Tu hte kaga hpyen du (2), Manmaw Ginwang Balik Du, Thein Htun ( Ye Min Gyi ) hte kaga balik du (2), bai nna Momawk Ninghtawn na Salang Myint Soe (Myo ne Mu, Ma - Ya - Ka) ni lawm ai asuya masha kaba ni gaw sat hkrum ai Hkawn Din a kanu yan kawa kaw sa du jahkrum ai lam mare masha ni kawn chye lu ai.
Ndai du lung wa ai Asuya masha kaba ni gaw Nam Sai mare na mare salang, Hpung sara ni hpe saw la nna, Salang Nhkum Yawng Shawng wa a nta dawdap e nan myen gumhpraw lap – sen manga ( 500,000/- ) sa jaw let, shanhte a hpyenla ni a majaw byin lai sai hpe sa tawngban ai lam buga masha ni kaw nna chye lu ai. Nta masha ni a matu ra ai jum, n-gu hte jawng lung ai ma ni naw nga ai rai yang, ma ni a jawng jarik ni hpe mung hpyen dap kawn lit la mat wa na re lam, bai nna masha sat ai hpyenla hpe mung tara nga ai hte maren matut ahkyak la, jeyang mat wa na lam sa tsun n-gun jaw da ai lam mare masha ni kawn chye lu ai.
HKawn Din a kawa gaw, “ nye ma a asak baw ndai lap sen manga (500,000/-) hte sa galai da ya ai ga i? ” ngu n hkap la ya hkraw ai kaw, Du Up Jum, Col. Htin Mawng Maw gaw, “ dai hku n re, ya ra ai kaw gan jai lang na matu karum ai she re, ndai amu hpe seng ang ai hte maren tara rung e matut je yang hparan sa wa na ga ai ” ngu kahtap tsun da ai lam mare masha ni kawn chye lu ai.
Dai shani, myen hpyen dap kaw nna karum da ai arung aria ni gaw;
(1) N-gu – dang (3),
(2) Sau – joi (4),
(3) Nga-chyu kaw (5),
(4) Jum dwi – joi (2),
(5) Myen Gumhpraw lap – 500,000/- (sen manga) tup re lam buga masha ni kawn chye lu ai.Nam Sai Dap na Myen Hpyenla yawng wa zing la hkrum
August 16, 2008
Shiga
Myen Balik ni Rubber pala gap sharin shaman
23, October 2008
Jinghpaw Mung, mare daju Myitkyina Muklum kata Myen Balik dap(5) hte post (11) nga ai kaw na Myen Balik ni hte Manmaw Muklum na Balik ni 21,Oct 2008 kaw nna Rubber pala gap sharin shamawn ai lam hte kasu kabrawng jang masha daw-tsa hpe hkang zing, rim na ladat ni hpe sharin shaman ai lam galaw nga sai lam Buga masha langai kawn chye lu ga ai.
Ndai lam hpe matut sagawn yu yang, Myen Mung kata na Myen Balik ni gaw ya ten hta Rubber pala gap sharin shakyang shaman nga ai lam chye lu ga ai. Ndai Rubber pala sinat ni hpe Russia ni garum jaw ai lam mung chye lu ga ai. Ndai zawn re ai lam gaw Myen Hpyen Asuya kaw nna Myen Mung Mungchying Uphkang Dap hpe madung tawn shagreng sa wa na masing masa jahkrat ai lam sha n-ga, Mare kaba de gaw Balik Dap hpe madung tawn, Bum ga de gaw Hpyen Dap hpe madung tawn wa ai re hpe chye lu ga ai.
Ningpawt de
Lam gaw n gram ya, Kang gaw hta sha
18,October 2008
Manmaw Ginwang, Manmaw - Namhkam lam ntsa na, Thi He hte Kapani mare lapran, Kawng Ja Yang mare na Chya-ri hka mahkrai ( Deng – 5 mahkrai) e, masha marai (20) ram ginsum gap, gate galaw nna kawa kan-dang langai jahkrat let kang hta sha nga ai lam buga masha langai kaw na chye lu ai.
Ndai zawn kang hta la ai gaw, lai malai mawdaw hte sengke ni hpe hta la nga ai lam chye lu ai. Sengke langai - 200, Htawla-gyi langai – 2000 – 4000, Hilux mawdaw langai – 4000 – 8000, Mawdaw kaba yang kaba ai hku – 10,000 mi lahta de hta la nga ai majaw lai hkawm lai sa buga masha ni mayak hkrum nga ai lam chye lu ai.
“Ndai lam hpe Asia World Company kaw na galaw ai re,nga tsun kajai nga ma ai, raitim ya gaw ‘Manmaw- Namhkam lam, mahkrai gram Hpung' nga nna sha pyen dau hta ka shakap da ma ai” nga nna Buga masha ni kawn shana wa ma ai. Ndai masing hpe 3 ning contract la dai sai lam hpe mung chye lu ai. Dai zawn re kang hta la ai ginsum (gate) hpe Man Je mare hte kade n tsan ai, Man Yu hte Nam Mahpoi lapran na, Man Yu mahkrai pawt e mung galaw da sai lam buga masha ni kaw na chye lu ai.
Ndai zawn rai kang hta ai lam hta lai malai yawng hpe adip arip rai hta nga ai majaw buga masha ni a lai wa lai sa lam hta grai myit dutdang ai hte yak nga ai lam hpe mung na chye lu ai. Mare langai hte langai shada htingbu wawm pyi yak nga ai nga nna buga masha ni tsun nga ma ai.
Ningpawt de
Kawng Shan mare na Shanglawt Manau
5, Oct.2008
2008 ning October shata praw (2-4) ya laman Miwa Gumsan mungdan, Yunan mungdaw, Nshawn ginwang, Kawng Shan mare e, Bu HKawm Makan Dap ni woi awn nna manau poi galaw ai lam buga masha langai kawn chye lu ai.
“ Ndai manau poi gaw Miwa Gumsan Mungdan a Shanglawt lu ai shaning (59) ning hpring masat hku nna woi galaw ai manau poi re ” nga nna dai ginra na salang langai mi tsun ai.
“ Bai nna, ndai Kawng Shan manau wang gaw, Miwa Gumsan Asuya Hpyen Dap hte Jinghpaw Wunpawng Amyu sha ni a shada myit hkrum lam makyit, mungdup la nna manau shawng nau hpang ai shara re; dai gaw 1952 ning March shata (12) ya e re. Dai shani kaw nna shaning shagu na Nshawn manau poi hpe Asuya ni nan shang lawm karum ya let, Nshawn Ginwang hpe mung Manau Buga Nshawn ngu shamying ya ma ai ”, ngu dai salang wa kaw na matut tsun lai wa sai.
Poi lamang hpe 2008 ning October praw (2) ya jahpawt Gindai ten hkying (10:00) aten hta, Nshawn Ginwang Hkalup Hpung masha ni a Sen Hkum hte hpang nna, Nshawn hte Ruili mare na Htunghking hpung ni a ka manawt lamang hte hpaw hpang nhtawm, manau bai matut manau ai lam chye lu ai.
Manau nau ngut ai hpang, htunghking ginsup shingjawng poi lamang ni matut galaw ai hta, kawa lahpaw gap shingjawng ai lam, mam htu shingjawng ai lam, kawa tawng htan nna shada n-gun ja shingjawng ai lam ni galaw nna, nu num gumgai ni a rid a maka da dan ai lamang hte Jinghpaw Wunpawng sha ni a rid a maka lawm ai bu hpun palawng ni, nta hkan lang ai arung arai ni hpe mung dut garan ya ai lam chye lu ai.
Bai nna, ndai Kawng Shan mare kaw shanu lai wa sai, Sara Shan gaw Karai mungga shawng nli jahkrat hpang, Jinghpaw Laika hpe sharin hpang ya ai sha n-ga, ndai ga e nga ai Wunpawng Amyu sha ni hpe zinlum nhtawm, Sak Hkung, Sam, Jinghpaw Madu Uphkang Mungdaw ngu masat lu hkra woi shakut let Miwa Gumsan Asuya hte myit hkrum manau shawng woi manau hpang lai wa sai lam mung chye lu ai.
Shaning shagu Nshawn manau poi hpe Miwa Asuya a shaning nnan hpang (15) ya a shawng daw hta galaw chye ma ai rai tim, ya 2008 ning hta ndai lang hte rai yang (3) lang ngu na manau nau sai lam chye lu ai.
Ningpawt de
(12) Lang na MGZ La Sharin Hpawng Namhkam e galaw
Sep. 23, 2008.
(12) lang na Mungmau Ginwang, La Sharin Hpawng hpe 2008 ning September shata (8 kawn 12) laman, Sammung, Namhkam mare, No. 1 Hkalup Hpung nawku jawng e galaw lai wa sai lam Buga masha ni kawn chye lu ai.
Ndai MGZ La Sharin Hpawng a madung gabaw gaw, “Hkristu hte shadawn ram ai gawng shingyan a lanang hkap lu hkra” ( Ehpesu. 4:13 ) ngu ai rai nna, sharin ya ai, sharin ginhpan ni hte sharin sara ni gaw;
1. Sharin Hpawng a Gabaw, Ehpesu. 4:13 hpe Rev. Labya De (Manmaw Ginwang Amu Madu )
2. Shinggyim kawa la hpe Karai Kasang hkang da ai lit hpe Rev. Gunhtang La Myen (Geis Masat Hpung Up, Myitkyina )
3. Makam masham the dinghku hpe lam woi ai kawa hpe Rev. Hpaugan Tang Gun (KBC La Hpa-awn )
4. Gawgap ai magam hta Madu myit ra ai lam sharin ya rit hpe Rev. Brang Nan ( MGZ Amu Madu )
5. Mahkawn hpe Hpauyam La Doi Bu ni lit la sharin ya ai lam chye lu ai.
Ndai la sharin hpawng hta Mungmau Ginwang, Buga Hpung (21) na Wa La ni marai (260) jan shang lawm let kabu gara galaw la ngut sai lam Buga Hpung masha langai kaw na chye lu ai.
Bss
Ningpawt de
Bum San Buga a Nawku Jawng Wang Hpe, N Htawt Sit Hkra Matut Makawp Maga
Sep,16, 2008.
2008 Ning September (15) ya, jahpawt hkying (9:30 am kawn 10:30 am) laman, Myen – Miwa ga jarit ginra, Muse mare makau, Mungyu (105) miles na Bum San buga hpung ni a nawku jawng wang htawt sit na lam hte seng nna, Ya – Ya - Ka rung e, Buga Hpung Komiti myitsu ni hte dai ginra na myen asuya magam gun ni, hkrum shaga ai lam buga masha langai kawn chye lu ai.
Lai wa sai, August (30) ya shani hta, seng ang ai ginra asuya mu gun ni kawn Buga Hpung Komiti ni hpe nawku jawng wang htawt sit na matu, sadi jaw shadut wa sai hte, September (15) ya shani hpang jahtum, Nawku Jawng Wang hpe htawt na, n htawt na lam hpe, mahtai bai jaw na matu matsun da ai majaw, ya na zawn bai hkrum shaga ai re lam chye lu ai.
Ndai zawn hkrum shaga ai ten, Buga Hpung Komiti ni kawn, laika hte tang madun ai lam hta;
1. Hkalup hpung ni a makam masham hte, hkan sa ra ai tara Lakchyoi buk, laika man (50), daw (10)hta, (Local Church Autonomy) Buga Hpung ni a awmdawm, madu uphkang lam nga ai ngu nna matsun da ai majaw, Myen Mung Hka Lup Hpung Ginjaw (MBC) a myit hkrum lawm ai hte sha gaw, anhte n lu htawt sit ai.
2. Lai wa sai, 2007 ning May shata (7) ya shani, Ga Jarit Sut Hpaga Gaiwang lithkam, Col. San Pyi kaw tang madun, hpyi shana lajin da ai hte maren, seng ang ai asuya magam dap Hkringmang ni kaw na, tara shang htawt sit shangun ai laika ra ai.
3. 1996 ning hta Ga Jarit Sut Hpaga Gaiwang Up, Col. Soe Yi wa nan “masing da ai shara kaw n hkra ai, dai majaw ngut hkra galaw la mu” ngu da ai hpe hpang daw na salang ni gaw, “dai ga tara n shang ai” ngu tsun nna htawt sit shangun wa ai, bai ya ang ai salang ni a ga hpe madat nna hkan galaw yang mung hpang e bai ang ai salang ni n chye lawm mat na hpe tsang ga ai. Dai majaw , n lu htawt sit ai, ngu ninghkap madi madun da ai lam buga masha ni kawn chye lu ai.
Ndai lam hte seng nna lai wa sai bat hta Bum Sumshi kawn KBC sara kaba ni hpe san yu yang, “ Buga Hpung gaw, (Local Church Autonomy) Buga Hpung ni a awmdawm, madu uphkang lam nga ai, dai majaw KBC, MBC ni gaw ndai lam dawdan ya na hta dai ram ahkaw ahkang n nga ai ”, “ bai nna asuya ni hku nna n htawt sit n mai nga nna shadut wa jang gaw, Buga Hpung a matu Lamu ga hte Nawku Jawng nan gap ya ngut ai hpang she, htawt sit yang mai kaja na re ”, ngu hpaji jaw tsun shana wa ma ai.
Ndai zuphpawng hta, Buga Hpung Komiti na marai (7) shang lawm nna, asuya ginwang daw sasana makan dap, Ningtau Lithkam Than Zaw Lat, Na – Sa - Ka lit hkam, Tin Aung Kyi, Ya – Ya - Ka Ningbaw, Htay Win ni hpe nawku jawng wang hpe n lu htawt sit ai lam laika hte tang shawn lai wa ai zawn, seng ang ai ni mung hkap la let, ntsa de matut nna, tang madun ya na matu myithkrum sai lam buga masha langai kawn chye lu ai.
Ndai lam hte seng nna matut na lu ai gaw, dai ga jarit Sut Hpaga Gaiwang kaw nna Nampakka du hkra asuya ni hku nna, Miwa Lauban ni hpe lamu ga dut sha kau sai majaw ya na zawn lajang wa ai re lam, ya lit ang ai asuya magam gun ni mung, n kam la tim tsun shakut ra ai lam, bai nna shanhte asuya magam gun ni hku nna myit da ai gaw tsa-lit, kumhpaw kumhpa hte sa tsun tawngban lajin wa na zawn nawn tim, laika hte chyu bai nhtang madi bun bun re majaw myit htum nga ma ai lam buga masha ni kawn chye lu ai. Dai majaw Mungyu (105) miles nawku jawng wang manghkang gaw, “asuya magam gun uhpung langai htawt wa shagu, gumhpraw lu na gabaw shatai wa re majaw, akyu hpyi let sha matut ninghkap makawp maga na matu dawdan da sai re” nga nna, buga hpung masha langai tsun wa ai.
BSS
Ningpawt de
(105) Miles na Bum San Nawku Jawng htawt kau na bai shadut hkrum
Sep.4, 2008
Lai wa sai 2008 ning August shata (30) ya shani hkying 1:30 aten hta Miwa ga jarit ginra rai nga ai, Mungmau Ginwang, (105) Miles na Bum San Buga Hpung ni a Nawku Htingnu hpe lawan htawt sit kau na matu dai ginra e ang nga ai, Na – Tsa – Ka Ningtau Matsun Du, Maj. Than Win hte Muse Ginwang Sasana Makan Dap na Ningtau Lithkam, Slg. Than Zaw Lat yan kawn Buga Hpung Komiti ni hpe wa shadut ai lam buga masha langai kaw na chye lu ai.
Ndai Nawku Htingnu gaw Nawku Hpung de ai, (25) Ning Masat hku nna gawgap let 2001 Ning March (25) ya hta Dingshawn Shang nhtawm, Dung Hkan, (105) Miles Mung Yu, Maw Tawng, Da Lung ndai mare (4) na Hpung masha (800) ram bat shagu nawku daw jau nga ai Nawku Jawng re. Galu de pe – 76 , dam de pe – 50, bai nna Dingsi langchyi gaw galu de pe – 24, dam de pe – 10, rai nna lamu ga gaw galu de pe- 450, dam de – 150 kaba ai re.
“Ya lang na zuphpawng hta, ‘ lamu ga hte Nawku jawng a matu Lap Sen- (170) hte pe – 200 sq. dam ai lamu ga tam ya na; hkap la na, n hkap la na hpe du wa na, 2008ning September (15) ya jahpawt hkying (9:00) aten hta bai shana wa marit, ndai lamu ga gaw Tar – Moe – Nye –Pyi –Thu – Sit ni hpe jaw kau sai,' ngu Maj. Than Win hte Slg. Than Zaw Lat yan kawn Buga Hpung Komiti ni hpe wa shadut da ma ai” nga nna Buga Hpung masha langai kawn shana wa ai.
Ndai Nawku jawng gaw mare na Asuya salang ni kaw tara shang atsawm hpyi shana nna, 1995 Ning Febuary (25) ya shani Rev. Dr. Saboi Jum, Rev. Labya Tu Lum, Rev. Sumlut Gun Awng ni jut nlung jahkrat let gawgap da ai hte 1996 ning hta Lamu ga jarit Sut Maden Ginra Up, Col. Soe Yi wa nan masing da ai shara kaw n hkra ai, dai majaw ngut hkra galaw la mu ngu da ai shara raitim, galaw gawgap da ngut ai hpang 2005 ning Febuary (20) ya, (25) ya shani kaw na gaw Nawku jawng htawt sit kau na matu dai ginra e ang ai salang ni alang lang sa shadut masai lam buga masha kaw na chye lu ai.
Asuya de na salang ni sha n-ga, 2005 ning September (26) ya hta gaw Maj. Hla Maw Oo a ta masat lawm ai aming hte “ Nwi Sin Co.Lt.” ni gaw shanhte a lamu ga she rai sai nga nna jak hte ganawk kau magang ai kaw na mung je da yu sai lam dai buga masha ni kawn chye lu ai.
Ndai lam hte seng nna Hpung na lit lu ai Komiti ni hku nna gaw seng ang ai, Mungdan Asuya Hkringmang Dap na hkum pat ai aming laika sha n lu madun yang n htawt sit na, bai nna 2007 ning May shata (7) ya shani gaw lawu na hte maren hpyi shana da ai lam chye lu ai.
1. Sut hpaga ginra gaiwang hta lawm ai hpungkyi jawng hpe gawgap ahkang jaw nna Hkristan Nawku jawng gaw n mai gawgap ai hpe n chye na ai.
2. Mungdan a masing rai jang gaw, asuya hkringmang langai ngai kawn Nawku jawng n mai gawgap ai ngu ai aming laika jaw marit ngu hpyi da ai hpe hpa garai n htang shana ai.
“Bai nna 2005 ning hta htaw sit hkrum ai Hindu nawku jawng hpe run nna sen hkying lam ma nna bai gawgap tim, Asuya kaw nna hpa myit ya ai lam n nga ai majaw sa shadut ai salang ni yawng a ga hpe n lu kam ai” nga nna buga masha langai tsun wa ai.
Ndai zawn Nawku jawng gawgap ai lam hpe pat jahkring hkrum ai myen mung hta grai law nga ai hta, Sammung lahta daw e, Kutkai Buga, Lashio Sinpraw Buga, Man Dung Buga, Sinli Buga hte ya ndai (105) Miles Bum San Buga ni hta Ginwang daw kaw na nan ma-ja sa jahkring shangun ai hpe chye lu ai.
.
Bss
Ningpawt de
Shai Hkat ai Daw Dan lam
August 28, 2008
Lai wa sai 2008 ning, August shata (20) ya shana de, hkying ( 7:00 ) aten ram hta, Man Maw mare, Kan Daw Gat ndaw e masha langai hpe mawdaw hte adawt sat ai amu langai byin ai lam buga masha langai kaw na chye lu ai.
Maw Maw, Man Je mare e jung da ai, Masat (319) Dap Dung, Dap Up, Major Awng Myu Nai gaw Man Maw mare na asak (66) ning rai sai, Salang Soe Myint ( Tset – Mu – Le – Ya Makan Dap, Magam Gun Usa) hpe adawt sat hkrup ai majaw Hpyen Tara Rung kawn Pukma – 21 hte ahkyak la, rim hkrum ai sha n-ga, Myen Gumhpraw sen – ( 80 ) shawa hkrum ai lam buga masha langai kaw na chye lu ai.
Lai wa sai 2008 ning, July shata (27) ya jahpawt hta Man Maw, Nmawk, Nam Sai mare na asak (15) ning sha naw re jawng num, Nhkum Hkawn Din hpe ra mi rai, roi rip nna zingri sat kau ai amu gaw ya du hkra je- yang dawdan ai lam re n nga ai sha n-ga, “ n tsen ai majaw jep san ai kaw lata loi lai mat ai she re; roi rip ai amu (rape case) n re, masha sat ai amu sha re ” ngu lahta de tang da ai lam chye lu ai.
Lahta na buga ginra langai hta sha shanu nga ai hpyen dap ni a manghkang hpe je yang sa wa ai hta ahkyak la, daw dan ai lam shai hkat nga ai.
Bss
Ningpawt de
Nang Hpam hte Tsi Mawan Nat Jasan Hpawng
Loi Kang e galaw
Agust 27, 2008
Lai wa sai, 2008 ning, Agust shata praw (6) ya jahpawt hkying 10:00 aten hta, Lahta Sammung, Loi Kang mare (Masat- 4, Dingda Ginwang Ginjaw Ginra ) e Nang Hpam hte Tsi mawan nat jasan hpawng galaw lai wa sai lam buga masha langai kawn chye lu ai.
“ Anhte ginra hta Ka-ni, Nang hpam tsi mawan a majaw amyu masha ni sum machyi, jam jau lam amyu myu grai hkrum hkra nga ai majaw, Wunpawng Mungdan, Shanglawt Hpyen Dap kawn Ka-ni, Nang Hpam tsi mawan kasat shamyit ai masing hpe dingyang galaw nga ga ai. Dai majaw lu rim la lu ai tsi mawan ni hpe mung, mung shawa, Dap shawa ni hte hkaw tsun hpawng galaw let nat jasan hpawng ni mung galaw lu ai lam re” nga nna dai hpawng kaw lawm ai salang langai kawn tsun dan wa ai.
Ndai hpawng hpe Dingda Ginwang Ginjaw, Nang Hpam Pat Jasan Komiti Ningbaw, Du Kaba Zau Awn kaw nna Tingnyang Up galaw let Masat (4) Dap Ba Daju na Magam Dap, Makan Dap, Dap shawa yawng hte makau grup yin na mung shawa ni shang lawm nhtawm galaw lai wa sai lam chye lu ai. Dai shani nat jasan kau ai arung arai yawng Miwa Yuan – 705,700 (Sen sanit hkying manga sanit tsa), Myen Gumhpraw hku rai yang, Lap – 1271,53,105 /- ( sen hkying mi lahkawng tsa jan) a matu re lam chye lu ai.
Rim Zing La Lu ai Nang Hpam Arung Arai Jahpan
Date; 11.7.2008 hta rim zing ai
1. Sing Fing - N'tsin pung hpraw----- 1.
2. Sing Fing - 5 Liter pung----------- 1.
3. Sing Fing - 3 Liter pung----------- 2.
4. Acid - Liter pung----------------- 1.
5. Yuk Suk - Hka san soi -----------2.
6. Ya ma - Tsi hkyep jadung joi----- 2.
7. (Monotybe) - Hka Ge, joi (2) re---tawng --------5.
Date; 14.7.2008 hta rim zing ai
1. Yama htuk ---------------------- 11.
2. Yama - shadung joi--------------- 2.
3. Yama - shadung hkan------------- 2.
4. Wi sin yu - hka san soi------------ 2.
5. Nga chyu - shadung hkan--------- 1.
6. Yama - dawk samyit----------- 100.
Date; 15.7.2008 hta rim zing ai
1. Ya ma - sumbu 3'x 4' hpri sutdek---- 1.
2. Lu fan an - pung hpraw -------------- 7.
Date; 16.7.2008 hta rim zing ai
1. Nam hpam hpan hkum-- kawk ----------- 7.
2. Nsam shatsawm tsi hpan hkum - hkan----- 8.
3. Ch - 3. coona kawk----------------------- 1.
4. Wu lu fin kawk---------------------------- 6.
5. Wan Nra joi (2) htuk---------------------- 2.
6. Wai su yin - hkan-------------------------- 1.
7. Saw da shadung gyap (5) re htuk ----------1.
Date; 1 . 8 . 2008 hta rim zing ai
1.Pin shwi - pe pa pung------------- 6.
Manu yawng hpawn
Miwa Yuan – 705700,
(Myen Ks - 1271,53,105/-)
BSS
Ningpawt de
Jawngnum sha, Hkawn Din hpe sat ai lam Myen hpyenla ni hkam la
August 17, 2008
2008 ning August shata (16) ya shana hkying (8:00 pm) aten ram hta, Momawk Ninghtawn, Ninghtawn ( Myo Ne) Rung e, Nhkum Hkawn Din sat hkrum ai amu hte seng nna, Ninghtawn (Myo Ne) tara agyi wa nan, balik du ni, myen asuya ninghtawn (Myo ne) salang ni hte Nam Sai mare salang ni a man e, masha lata shaw shangun ma ai lam buga masha ni kawn chye lu ai.
“ Nmawk balik rung na ni jahpawt hkying (9:00) aten ram hta du lung wa nna, mare na sakse ni hpe wa shaga ma ai; shada la hkat, tara agyi hpe la rai shana she shada jep san, masha lata shaw ai lam lu galaw ai. Masha lata ai shaloi, hpyenla marai (9) hpe hpun palawng galai, shara galai di nna dinggreng tsap da nhtawm sakse yan hpe lata shaw shangun yang, (3)lang tup lata tim, Soe Tu Win ngu ai wa hpe chyu lu lata shaw da ai ” nga nna dai kaw lawm ai salang langai kaw na tsun dan wa ai.
Matut nna shi tsun ai hta, “ mana ( 15.8.2008 ya shana) tup, jahpawt hkying (3:00) aten du hkra ahkyuk kata e balik ni kawn san jep yang mung, dai Soe Tu Win ngu ai wa shi nan hkam la ai nga na chye lu ai ” ngu tsun dan ai kawn chye lu ai.
Ndai amu hta hpyenla ni marai – 3, (sh) marai – 2 lawm ai rai tim, ya gaw marai langai sha mara hkam la ai lam hpe buga masha ni myit n dik nga ai lam hte 17.8.2008 ya jahpawt na lu ai gaw “Hkawn Din hpe sat ai, hpyenla ni rai sai, dai majaw nta masha ni myit mu myit dik hkra lajang sa wa na ga ai” ngu Nmawk na Dap Dung (437) ni masha dat nna sa tsun ai lam buga masha ni kawn chye lu ai.
2008 ning August shata, (17) ya, Laban jahpawt hkying ( 10:00 – 11:00 ) aten laman, Momik Hpyen Zai Ladat Matsun Du, Du Up Jum, Col. Htin Maung Maw ( Momik Byuha Mu ), Dap Dung – 437 na Hpang lam lithkam hte Dap Reng, Maj. Min Tu hte kaga hpyen du (2), Manmaw Ginwang Balik Du, Thein Htun ( Ye Min Gyi ) hte kaga balik du (2), bai nna Momawk Ninghtawn na Salang Myint Soe (Myo ne Mu, Ma - Ya - Ka) ni lawm ai asuya masha kaba ni gaw sat hkrum ai Hkawn Din a kanu yan kawa kaw sa du jahkrum ai lam mare masha ni kawn chye lu ai.
Ndai du lung wa ai Asuya masha kaba ni gaw Nam Sai mare na mare salang, Hpung sara ni hpe saw la nna, Salang Nhkum Yawng Shawng wa a nta dawdap e nan myen gumhpraw lap – sen manga ( 500,000/- ) sa jaw let, shanhte a hpyenla ni a majaw byin lai sai hpe sa tawngban ai lam buga masha ni kaw nna chye lu ai. Nta masha ni a matu ra ai jum, n-gu hte jawng lung ai ma ni naw nga ai rai yang, ma ni a jawng jarik ni hpe mung hpyen dap kawn lit la mat wa na re lam, bai nna masha sat ai hpyenla hpe mung tara nga ai hte maren matut ahkyak la, jeyang mat wa na lam sa tsun n-gun jaw da ai lam mare masha ni kawn chye lu ai.
HKawn Din a kawa gaw, “ nye ma a asak baw ndai lap sen manga (500,000/-) hte sa galai da ya ai ga i? ” ngu n hkap la ya hkraw ai kaw, Du Up Jum, Col. Htin Mawng Maw gaw, “ dai hku n re, ya ra ai kaw gan jai lang na matu karum ai she re, ndai amu hpe seng ang ai hte maren tara rung e matut je yang hparan sa wa na ga ai ” ngu kahtap tsun da ai lam mare masha ni kawn chye lu ai.
Dai shani, myen hpyen dap kaw nna karum da ai arung aria ni gaw;
(1) N-gu – dang (3),
(2) Sau – joi (4),
(3) Nga-chyu kaw (5),
(4) Jum dwi – joi (2),
(5) Myen Gumhpraw lap – 500,000/- (sen manga) tup re lam buga masha ni kawn chye lu ai.
Bss
Ningpawt de
Nam Sai Dap na Myen Hpyenla yawng wa zing la hkrum
August 16, 2008
Gyi Aye Thein hte hpyenma (2), jawngnum Shayi Hkawn Din hpe roi rip nna zingri sat ai manghkang a majaw Manmaw, Nmawk ninghtawn, Nam Sai mare e jung da ai shawnglam hpyendap ting hpe 13.8.2008 ya jahpawt hkying 7:00 - 8:00 laman Momik Hpyen Zai Ladat Matsun Du, Du Up Jum, Col. Htin Maung Maw ( Momik Byuha Mu ) a matsun hte hpyenla marai (8) sengke hte lung wa nna wa zing mat wa ai lam mare masha ni kawn chye lu ai.
Ndai wa zing la hkrum ai hpyenla yawng hpe Nmawk e jung da ai, shanhte a Dap Dung- 437 de woi mat wa nna, Gyi Aye Thein hpe gaw ahkyuk de bang da sai lam buga masha ni kawn chye lu ai. Ndai Dap Dung – 437 a Gan Dap Dung Up gaw Maj. Awng Min Htun hte Dap Reng gaw Maj. Min Tu yan rai nna, ya yang shanhte hpe yu reng ai gaw Momik Hpyen Zai Ladat kaw na ading tawk jum nga ai lam chye lu ai.
Nam Sai mare e myen hpyendap jung ai gaw 1994 ning Wunpawng Mungdan Shanglawt Asuya a Buga Gaw Sharawt Masing shang ai hpang kawn re lam, ndai Gaw Sharawt Masing gaw dai ginra na mung shawa ni a galaw lu galaw sha lam bawngring rawt jat wa na matu hka la hkahkawng sa galaw ya let hkai lu hkai sha lam hpe madung woi shakut sa nga ai lam dai ginra na myitsu langai kawn chye lu ai. Bai nna hpyen n-gun mung, marai (5-6) kawn (14-15) sha sa chye nga ma ai lam matut chye lu ai.
Jawngnum kasha, Nhkum Hkawn Din gaw 2008 ning July shata(27) ya jahpawt hkauna de sa wa ai hkrunlam e roi rip zingri sat hkrum ai rai nna, shi a moi mang hpe gaw 2008 ning July shata (30) ya shana de she mu tam la lu ai lam, ya yang ndai roi rip sat ai hta madung rai nga ai, Gyi Aye Thein hpe mung ahkyuk de bang da sai lam buga masha ni kawn chye lu ai.
Bss
kac_Latn kac_Latn kac_Latn kac_Latn kac_Latn kac_Latn kac_Latn ron_Latn kac_Latn kac_Latn kac_Latn ltz_Latn knc_Latn kac_Latn eng_Latn kac_Latn kac_Latn kac_Latn kac_Latn eng_Latn kac_Latn kac_Latn kac_Latn kac_Latn kac_Latn kac_Latn hne_Deva kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn epo_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn ltz_Latn kac_Latn kac_Latn epo_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn ltz_Latn kac_Latn kac_Latn epo_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn unk ltz_Latn kac_Latn kac_Latn ltz_Latn kac_Latn kac_Latn kac_Latn kac_Latn ltz_Latn kac_Latn kac_Latn kac_Latn lmo_Latn kac_Latn kac_Latn kac_Latn kac_Latn kac_Latn lus_Latn jav_Latn jav_Latn sun_Latn kac_Latn kac_Latn kac_Latn kac_Latn pap_Latn pap_Latn kac_Latn quy_Latn kac_Latn kac_Latn kac_Latn kac_Latn lus_Latn kac_Latn kac_Latn kac_Latn wol_Latn bam_Latn kac_Latn hau_Latn kac_Latn kac_Latn quy_Latn kac_Latn sot_Latn fin_Latn ltz_Latn kac_Latn kac_Latn ltz_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn ron_Latn kac_Latn kac_Latn kac_Latn ltz_Latn kac_Latn kac_Latn ltz_Latn kac_Latn kac_Latn kac_Latn kac_Latn ltz_Latn